Document ID: 32013R0834

KOMISIJOS REGLAMENTAS (ES) Nr. 834/2013
2013 m. rugpjūčio 30 d.
kuriuo dėl didžiausios leidžiamosios acekvinocilo, biksafeno, diazinono, difenokonazolo, etoksazolio, fenheksamido, fludioksonilo, izopirazamo, λ-cihalotrino, profenofoso ir protiokonazolo koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,
kadangi:
(1)
diazinono, etoksazolio, fenheksamido, λ-cihalotrino ir profenofoso didžiausia leidžiamoji koncentracija (DLK) nustatyta Reglamento (EB) Nr. 396/2005 II priede ir III priedo B dalyje. Acekvinocilo, biksafeno, difenokonazolo, fludioksonilo, izopirazamo, prosulfokarbo ir protiokonazolo DLK nustatyta Reglamento (EB) Nr. 396/2005 III priedo A dalyje;
(2)
vykdant procedūrą, taikomą siekiant gauti leidimą agurkams, melionams ir moliūgams apsaugoti naudoti augalų apsaugos produktą, kurio sudėtyje yra veikliosios medžiagos acekvinocilo, pagal Reglamento (EB) Nr. 396/2005 6 straipsnio 1 dalį pateikta paraiška pakeisti nustatytą DLK;
(3)
pateikta paraiška leisti naudoti biksafeną rapsų sėkloms, sėmenims, aguonų sėkloms ir garstyčių sėkloms apsaugoti. Pateikta paraiška leisti naudoti difenokonazolą svarainiams, burokėliams, morkoms, valgomiesiems krienams, topinambams, pastarnokams, petražolių šaknims, ridikams, gelteklėms, svogūninėms daržovėms, moliūginių šeimos daržovėms (nevalgoma luoba), salotinėms cikorijoms, artišokams, ryžiams ir cikorijų šaknims apsaugoti. Pateikta paraiška leisti naudoti etoksazolį vyšnioms, slyvoms ir bananams apsaugoti. Pateikta paraiška leisti naudoti fenheksamidą serbentams ir pupelėms su ankštimis apsaugoti. Pateikta paraiška leisti naudoti fludioksonilą moliūginių šeimos daržovėms (nevalgoma luoba) ir ridikams apsaugoti. Pateikta paraiška leisti naudoti izopirazamą sėklavaisiams, abrikosams, persikams, sėmenims, aguonų sėkloms, rapsų sėkloms ir garstyčių sėkloms apsaugoti. Pateikta paraiška leisti naudoti λ-cihalotriną gudobelės vaisiams ir persimonams apsaugoti. Pateikta paraiška leisti naudoti prosulfokarbą pankoliams apsaugoti. Pateikta paraiška leisti naudoti protiokonazolą rapsų sėkloms, sėmenims, aguonų sėkloms ir garstyčių sėkloms apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti difenokonazolą papajoms apsaugoti. Pareiškėjas teigia, kad Brazilijoje difenokonazolo, naudojamo tokiems kultūriniams augalams apsaugoti, DLK yra didesnė negu nustatytoji Reglamente (EB) Nr. 396/2005, todėl, siekiant išvengti prekybos kliūčių minėtų kultūrinių augalų importui, būtina nustatyti didesnę DLK;
(5)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą grėsmę vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
Tarnyba pagrįstose nuomonėse padarė išvadą, kad dėl acekvinocilo naudojimo melionams ir moliūgams apsaugoti, izopirazamo naudojimo abrikosams apsaugoti ir prosulfokarbo naudojimo pankoliams apsaugoti pateiktų duomenų nepakako, kad būtų nustatyta nauja DLK. Dėl acekvinocilo naudojimo agurkams apsaugoti Tarnyba padarė išvadą, kad pateiktų duomenų nepakanka, kad būtų nustatyta nauja DLK naudojimui šiaurinėje ES dalyje lauko sąlygomis;
(8)
dėl visų kitų paraiškų Tarnyba padarė išvadą, kad, remiantis poveikio vartotojui vertinimu, atliktu atsižvelgiant į 27 konkrečias Europos vartotojų grupes, įgyvendinti visi duomenims keliami reikalavimai, ir pareiškėjų prašomi DLK pakeitimai yra priimtini vartotojų saugos atžvilgiu. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis poveikis vartojant labai daug atitinkamų kultūrinių augalų nekelia pavojaus viršyti leidžiamą paros dozę (LPD) arba ūmaus poveikio etaloninę dozę (ŪPED);
(9)
2012 m. liepos 7 d. Maisto kodekso komisija (CAC) (3) priėmė profenofoso kodekso didžiausią leidžiamąją koncentraciją (CXL) aitriosioms paprikoms apsaugoti. Šios CXL yra saugios visiems Sąjungos vartotojams, todėl jos turėtų būti įtrauktos į Reglamentą (EB) Nr. 396/2005 kaip DLK (4);
(10)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, laikoma, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;
(11)
Reglamente (EB) Nr. 396/2005 ananasams nustatyta 0,3 mg/kg diazinono DLK, o 2012 m. rugsėjo 21 d. Komisijos reglamento (ES) Nr. 899/2012 (5) priede ši DLK sumažinta iki 0,1 mg/kg. Komisijai buvo pranešta, kad ananasams nustatyta 0,3 mg/kg diazinono DLK vertė, prieš ją pakeičiant, buvo nustatyta kaip importo nuokrypis. Aukštas vartotojų apsaugos lygis išlieka, todėl, siekiant išvengti prekybos kliūčių, tikslinga nustatyti 0,3 mg/kg minėtos DLK vertę. Reglamentas Nr. 899/2012 taikomas nuo 2013 m. balandžio 26 d., todėl tikslinga numatyti, kad šiame reglamente ananasams nustatyta diazinono DLK būtų taikoma nuo tos pačios dienos;
(12)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(13)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Tačiau dėl diazinono ananasams, kurių kodas yra 0163080, jis taikomas nuo 2013 m. balandžio 26 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. rugpjūčio 30 d.

Labels: 1
17
0
3
6